**Dôvodová správa**

# **Všeobecná časť**

Ministerstvo hospodárstva Slovenskej republiky (ďalej len „ministerstvo hospodárstva”) predkladá návrh nariadenia vlády Slovenskej republiky, ktorým sa ustanovujú kritické zahraničné investície.

Návrh nariadenia bol vypracovaný v súlade s § 3 a § 68 ods. 1 zákona č. 497/2022 Z. z. o preverovaní zahraničných investícií a o zmene a doplnení niektorých zákonov (ďalej len „zákon o preverovaní zahraničných investícií“), pričom je súčasťou legislatívneho balíka predstavujúceho komplexnú právnu úpravu preverovania zahraničných investícií z dôvodu ochrany bezpečnosti a verejného poriadku.

V rámci komplexnej právnej úpravy preverovania zahraničných investícií sa osobitne pristupuje k tzv. kritickým zahraničným investíciám (§ 3 zákona o preverovaní zahraničných investícií). Ide o zahraničné investície, v súvislosti s ktorými možno vo všeobecnosti predpokladať zvýšené riziko negatívneho vplyvu na bezpečnosť alebo verejný poriadok, ako aj závažnejšie dôsledky v prípade narušenia bezpečnosti alebo verejného poriadku. Z toho dôvodu zákon o preverovaní zahraničných investícií zakazuje uskutočnenie kritických zahraničných investícií bez ich predchádzajúceho preverenia. Vymedzenie kritických zahraničných investícií však zákon o preverovaní zahraničných investícií ponecháva na nariadenie vlády Slovenskej republiky.

Pri príprave návrhu nariadenia sa predkladateľ inšpiroval legislatívou a rozsiahlymi praktickými skúsenosťami vybraných členských štátov Európskej únie, ako aj legislatívou a skúsenosťami štátov mimo Európskej únie. Zároveň bol návrh nariadenia konzultovaný so zástupcami ostatných rezortov, Policajného zboru, ako aj spravodajských služieb.

Obsah návrhu nariadenia sa z veľkej časti zhoduje s návrhom nariadenia predloženým vláde Slovenskej republiky pri schvaľovaní zákona o preverovaní zahraničných investícií. K zmenám došlo najmä v snahe:

* vyhnúť sa neprimerane širokému rozpätiu kritických zahraničných investícií. Z tohto dôvodu boli z okruhu kritických zahraničných investícií odstránené napr. tie zahraničné investície, ktoré sa týkajú cieľovej osoby, ktorá je subjektom hospodárskej mobilizácie, či cieľovej osoby, ktorá má prístup k citlivým informáciám o kritickej infraštruktúre alebo osobným údajom.
* zvýšiť adresnosť návrhu nariadenia. Z tohto dôvodu boli v rámci vymedzenia kritických zahraničných investícií upravené napr. formulácie súvisiace so zahraničnými investíciami týkajúcimi sa cieľovej osoby, ktorá je výrobcom obranného priemyslu alebo prevádzkovateľom prvku kritickej infraštruktúry.
* zohľadniť ostatné legislatívne zmeny v oblasti médií, t. j. prijatie zákona č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) a zákona č. 265/2022 Z. z. o vydavateľoch publikácií a o registroch v oblasti médií a audiovízie a o zmene a doplnení niektorých zákonov (zákon o publikáciách). Z uvedeného dôvodu boli preformulované relevantné písmená § 1 návrhu nariadenia, týkajúce sa kritických zahraničných investícií v oblasti médií.

Predložený návrh nariadenia nebude mať žiadne vplyvy na rozpočet verejnej správy ani na podnikateľské prostredie. Prijatie návrhu nariadenia tiež nebude mať sociálne vplyvy, vplyvy na životné prostredie, na informatizáciu spoločnosti, na služby verejnej správy pre občana, ani vplyvy na manželstvo, rodičovstvo a rodinu.

Návrh nariadenia je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Dátum nadobudnutia účinnosti sa ustanovuje na 1. marec 2023.

# **Osobitná časť**

# **K § 1**

Kritická zahraničná investícia predstavuje jeden zo základných pojmov používaných zákonom o preverovaní zahraničných investícií.

Ide o skupinu zahraničných investícií, pri ktorých sa vopred vo všeobecnosti predpokladá zvýšené bezpečnostné riziko, ako aj závažnejšie následky v prípade narušenia bezpečnosti alebo verejného poriadku Slovenskej republiky. Z toho dôvodu zákon o preverovaní zahraničných investícií zakazuje uskutočnenie kritickej zahraničnej investície bez jej predchádzajúceho preverenia (§ 16 a nasl. zákona).

Skúsenosti krajín, ktoré majú s uplatňovaním národných mechanizmov preverovania zahraničných investícií dlhoročnú prax, ukazujú, že v dôsledku rýchlych zmien v globálnom priestore a rýchleho technologického vývoja sa strategicky dôležitými pre bezpečnosť a verejný poriadok môžu stať aj ďalšie technológie, systémy, infraštruktúra, vstupy a pod., ktorých dôležitosť v súčasnosti nie je možné predvídať. Zároveň možno predpokladať iné nepredvídateľné situácie, ktoré by mohli viesť k ohrozeniu bezpečnosti a verejného poriadku prostredníctvom zahraničnej investície v cieľovej osobe, resp. v sektore, ktorý sa z logických dôvodov pri príprave zákona o preverovaní zahraničných investícií nepovažoval za strategický. Preto § 68 ods. 1 zákona o preverovaní zahraničných investícií ponechal ustanovenie kritických zahraničných investícií na nariadenie vlády. Zároveň však hranice účasti zahraničného investora v cieľovej osobe, ktoré budú kľúčové pre určenie, či konkrétna kritická zahraničná investícia musí byť preverená, sú ustanovené zákonom. Týmto spôsobom je zabezpečená primeraná miera flexibility.

Podľa § 1 návrhu nariadenia je kritickou zahraničnou investíciou zahraničná investícia podľa § 2 ods. 1 zákona o preverovaní zahraničných investícií, ak cieľová osoba podľa § 5 zákona o preverovaní zahraničných investícií:

1. je výrobcom určeného výrobku. Určeným výrobkom sa rozumie strelná zbraň v zmysle definície ustanovenej v článku 2 ods. 1 nariadenia Európskeho parlamentu a Rady (EÚ) č. 258/2012 zo 14. marca 2012, ktorým sa vykonáva článok 10 Protokolu Organizácie Spojených národov proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúceho Dohovor Organizácie Spojených národov proti nadnárodnému organizovanému zločinu (protokol OSN o strelných zbraniach) a ktorým sa ustanovujú vývozné povolenia a opatrenia týkajúce sa dovozu a tranzitu strelných zbraní, ich súčastí a častí streliva (Ú. v. EÚ L 94, 30.3.2012). Formulácia tohto ustanovenia umožňuje zmenu vo vzťahu k vymedzeniu pojmu výrobcu určeného výrobku prostredníctvom zmeny odkazu.
2. je výrobcom výrobku obranného priemyslu podľa § 4 zákona č. 392/2011 Z. z. o obchodovaní s výrobkami obranného priemyslu a o zmene a doplnení niektorých zákonov alebo realizuje výskum, vývoj alebo inovácie predmetných výrobkov. Na rozdiel od písmena a) sa toto ustanovenie nevzťahuje len na výrobcu výrobkov obranného priemyslu, ale aj na cieľovú osobu, ktorá realizuje výskum, vývoj alebo inovácie daných výrobkov. Pojem výrobok obranného priemyslu vymedzuje § 3 zákona č. 392/2011 Z. z. o obchodovaní s výrobkami obranného priemyslu a o zmene a doplnení niektorých zákonov, pričom podľa § 3 písm. c) sa za výrobky obranného priemyslu považujú aj určité služby poskytované alebo prijímané v súvislosti s výrobkami obranného priemyslu uvedenými v písmenách a) a b) (zákon ich príkladmo menuje).
3. vyrába položky s dvojakým použitímalebo vykonáva výskum, vývoj alebo inovácie položiek s dvojakým použitím. Definíciu položky s dvojakým použitím ustanovuje čl. 2 ods. 1 nariadenia Rady (ES) č. 428/2009 z 5. mája 2009, ktorým sa stanovuje režim Spoločenstva na kontrolu vývozov, prepravy, sprostredkovania a tranzitu položiek s dvojakým použitím (prepracované znenie) (Ú. v. EÚ L 134, 29. 5. 2009) v platnom znení. V zmysle tejto definície sú položkami s dvojakým použitím položky vrátane softvéru a technológie, ktoré sa môžu používať tak na civilné, ako aj na vojenské účely, a budú zahŕňať všetky tovary, ktoré sa dajú použiť tak na nevýbušné použitia, ako aj akúkoľvek pomoc pri výrobe jadrových zbraní alebo iných jadrových výbušných zariadení. Inováciou položky dvojakého použitia sa rozumie následná modifikácia položky napr. s cieľom úpravy jej vlastností alebo účelu, na ktorý sa používa.
4. vykonáva výrobu, výskum, vývoj alebo inovácie v odvetví biotechnológie v sektore zdravotníctvo. Biotechnológia predstavuje pomerne dynamicky sa rozvíjajúce odvetvie, ktorého výsledkom je technológia s rovnomenným názvom vymedzená v článku 2 Dohovoru o biologickej diverzite (oznámenie Ministerstva zahraničných vecí Slovenskej republiky č. 34/1996 Z. z.), t. j. technológia, ktorá využíva biologické systémy, živé organizmy alebo ich deriváty na výrobu alebo na úpravu výrobkov alebo procesov na špecifické použitie.
5. je prevádzkovateľom prvku kritickej infraštruktúry. Pojem prvok kritickej infraštruktúry je vymedzený v § 2 písm. a) zákona č. 45/2011 Z. z. o kritickej infraštruktúre v znení neskorších predpisov. Ide najmä o inžiniersku stavbu podľa § 43 ods. 3 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, službu vo verejnom záujme a informačný systém v sektore kritickej infraštruktúry, ktorých narušenie alebo zničenie by malo podľa sektorových kritérií a prierezových kritérií závažné nepriaznivé dôsledky na uskutočňovanie hospodárskej a sociálnej funkcie štátu, a tým na kvalitu života obyvateľov z hľadiska ochrany ich života, zdravia, bezpečnosti, majetku, ako aj životného prostredia. Pojem prevádzkovateľ prvku kritickej infraštruktúry je vymedzený v § 2 písm. l) zákona č. 45/2011 Z. z. o kritickej infraštruktúre v znení neskorších predpisov, pričom ide o právnickú osobu, fyzickú osobu – podnikateľa alebo fyzickú osobu, ktorá je vlastníkom prvku kritickej infraštruktúry alebo z iného právneho dôvodu prvom prevádzkuje.
6. je prevádzkovateľom základnej služby podľa § 3 písm. l) zákona č. 69/2018 Z. z. o kybernetickej bezpečnosti a o zmene a doplnení niektorých zákonov. Predmetné zákonné ustanovenie vymedzuje prevádzkovateľa základnej služby ako orgán verejnej moci alebo osobu, ktorá prevádzkuje aspoň jednu službu uvedenú v zozname základných služieb a

* závisí od sietí a informačných systémov a je činnosťou aspoň v jednom sektore alebo podsektore podľa prílohy č. 1 zákona č. 69/2018 Z. z. o kybernetickej bezpečnosti a o zmene a doplnení niektorých zákonov, alebo
* je prvkom kritickej infraštruktúry podľa § 2 písm. a) zákona č. 45/2011 Z. z. o kritickej infraštruktúre v znení neskorších predpisov.

Uskutočnenie zahraničnej investície, súčasťou alebo cieľom ktorej by bolo nadobudnutie účasti v prevádzkovateľovi základnej služby v podobe niektorého orgánu verejnej moci neprichádza do úvahy, preto sa s uplatnením zákona o preverovaní zahraničných investícií na takúto investíciu nepočíta.

1. je poskytovateľom digitálnej služby v oblasti cloud computingu, t. j. podľa § 3 písm. o) zákona č. 69/2018 Z. z. o kybernetickej bezpečnosti a o zmene a doplnení niektorých zákonov je  právnickou osobou alebo fyzickou osobou – podnikateľom, ktorá poskytuje digitálnu službu v oblasti cloud computingu a zároveň zamestnáva aspoň 50 zamestnancov a má ročný obrat alebo celkovú ročnú bilanciu viac ako 10 000 000 eur. Digitálnou službou v oblasti cloud computingu je podľa § 3 písm. n) a prílohy č. 2 k zákonu č. 69/2018 Z. z. o kybernetickej bezpečnosti a o zmene a doplnení niektorých zákonov digitálna služba, ktorá umožňuje prístup ku škálovateľnému a pružnému súboru počítačových zdrojov, ktoré možno zdieľať.
2. vykonáva výrobu, výskum, vývoj alebo inovácie národných prostriedkov šifrovej ochrany informácií alebo komponentov nevyhnutných pre ich bezpečnostnú funkciu, ak týmto výrobkom udeľuje Národný bezpečnostný úrad certifikáciu alebo je alebo je držiteľom takýchto výrobkov. Prostriedkami šifrovej ochrany informácií sa podľa § 2 písm. p) zákona č. 215/2004 Z. z. o ochrane utajovaných skutočností a o zmene a doplnení niektorých zákonov rozumie zariadenie určené na šifrovú ochranu informácií a šifrové materiály.
3. je držiteľom oprávnenia podľa § 157 až 189 zákona č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) s výnimkou prípadov, kedy bolo predmetné oprávnenie udelené na lokálne vysielanie programovej služby alebo na vysielanie alebo poskytovanie komunitného média. Lokálnym vysielaním programovej služby sa podľa § 19 ods. 5 zákona o mediálnych službách rozumie vysielanie, ktorého príjem sa obmedzuje na menšiu geografickú oblasť, zvyčajne na obec alebo mesto, a ktorého programy sú zamerané na miestne informačné prostredie alebo zdroje a na spoločné záujmy vytvárajúce a prehlbujúce vnútorné väzby spoločenstva, ktoré vedú k udržiavaniu pocitu identity so spoločenstvom. Komunitné médium a súvisiace pojmy vymedzuje § 170 zákona o mediálnych službách. Komunitné médium je

* komunitné vysielanie, t. j. lineárna mediálna služba poskytovaná inou osobou ako podnikateľom, ktorá nemá primárne hospodársku povahu, najmä lokálne vysielanie, ak jeho účelom nie je priamo alebo nepriamo dosahovať zisk, alebo
* komunitná videoslužba, t. j. nelineárna mediálna služba poskytovaná inou osobou ako podnikateľom, ktorá nemá primárne hospodársku povahu a vzniká ako poskytovateľom zostavená ponuka audiovizuálnych komunikátov, ku ktorým poskytovateľ služby umožňuje prístup užívateľovi jednotlivo alebo spoločne vo forme súboru obsahov, najmä katalóg programov lokálneho vysielania, ak účelom jeho poskytovania nie je priamo alebo nepriamo dosahovať zisk.

1. je poskytovateľom platformy na zdieľanie obsahu podľa § 9 ods. 3 zákona o mediálnych službách osoba, ktorého ročný obrat presahuje sumu 2 000 000,- eur.
2. je vydavateľom periodickej publikácie podľa § 2 ods. 14 zákona č. 265/2022 o vydavateľoch publikácií a o registri v oblasti médií a audiovízie a o zmene a doplnení niektorých zákonov (zákon o publikáciách), ak sprostredkúva širokej verejnosti komunikáty novinárskej povahy. Ustanovenie sa nevzťahuje na vydavateľa periodickej tlače, ktorá je komunitným periodikom podľa § 13 zákona o publikáciách.
3. je prevádzkovateľom spravodajského webového portálu, ktorý nie je komunitným periodikom podľa § 13 zákona o publikáciách. Prevádzkovateľom spravodajského webového portálu je podľa § 2 ods. 15 zákona o publikáciách osoba, ktorá redakčne zodpovedá za obsah spravodajského webového portálu a na vlastné náklady umožňuje verejnosti prístup k obsahu spravodajského webového portálu.
4. je tlačovou agentúrou podľa § 2 ods. 16 zákona o publikáciách, t. j. je osobou, ktorá vyhľadáva a spracúva informácie s cieľom sprostredkovať ich odplatne v agentúrnom servise verejnosti.

Vzhľadom na znenie § 1 je zrejmé, že nariadenie vlády pri ustanovení kritických zahraničných investícií nerozlišuje medzi zahraničnými investíciami, resp. zahraničnými investormi z tretích krajín. Kritické zahraničné investície nie sú ustanovené prostredníctvom kritéria pôvodu zahraničného investora alebo kapitálu, ale s ohľadom na činnosť cieľovej osoby (napr. výroba položiek s dvojakým použitím), resp. s ohľadom na sektor, či oblasť, do ktorej zahraničná investícia smeruje alebo určitý špecifický status cieľovej osoby (napr. prevádzkovateľ základnej služby).

**K § 2**

Toto nariadenie nadobúda účinnosť dňa 1. marca 2023.

Dátum účinnosti bol ustanovený rovnako pre celý legislatívny balík týkajúci sa preverovania zahraničných investícií z dôvodu ochrany bezpečnosti a verejného poriadku.